Komîteya Weşîye ya KCKyî derheqê vîrusê Korona de eşkerayîyêk nuştekîye daye:
Eşkerayîya Komîteya Weşîye ya KCKyî wina ya:
''Seke yeno zanayene vîrusê Korona dinya de bila beno û weşîya merdimîye rê gef waneno. Vera nê janî sîstemo kapîtalîst neçare mand û kewt mîyanê krîzêkî. Merdimî û komelî bêpawitişî ameyî vistene û sermaye beno semedê panîkan û krîzan. Şarî do vera nînan bi awankerdişê pawitişê xo nê krîzî ra bixelisê. Seba weşbîyayîşî ganî verê cû ma wayîrê eko-sîstemêkê weşî bibê. Heta ke hîşmendîya ke nêweşîyan virazena û weşîya merdiman xeripnena nêvurîya komelêko weş do nêbo. Seke yeno zanayene vîrusê Korona Çîn de vejîya werte û pêro dinya de vila bi. Nê vîrusî ra semed xeylêk merdiman wefat kerd. Hema zî nêno zanayene ke vera nê vîrusî senî yew îzolasyon bêro kerdene.Ganî komel vera nê vîrusî panîk nêkero û tebdîranê xo bigêro. Ma sey Komîteya Weşîye ya KCKyî waşt ke seba xopawitişî zanayîşan bidê şarê xo. Ma bawer kenê ke eke şarê ma bala xo bidê nê esasan ser o nê krîzî ra xo do bixelisno:
Tebdîrê ke ganî bêrê girewtene
Seba ke ma verê Korona bigêrê ganî ma se bikerê?
Cayanê sixletinênan ra dûrî vinderê
Verar meşorê kesî yan zî destê kesî megêrê
Her 15 deqayan de yew ganî awe bêra şimitene ke vîrus mîde de bi asîdan bimiro
Her çîra ver ganî bale bêra dayene pakîya leşî û cayanê hemparan
Destî qasê 30 sanîyeyan bêrê şitene; bi taybetî ver û dimayê nanwerdişî û lawaboyî
Destê xo meberê çim, pirnik û fekê xo
Heta ke zarûrî nêbo keyeyî ra mevejîyê. Eke hewce bibo zî maske û lapikî bixebitnê.
Êyê ke kixenî, fişenî, tengîya nefesî înan de esta, adirê înan zêde yo ganî şorê nêweşxaneyî. Eke nêweşî kokim, digan û domanan ra dûrî bêrê girewtene û weşkerdişê ci ganî binê çimdarîye de bêro kerdene. Kesê ke bivîrus ê ganî binê karantîna de bibê.  Kesê ke kixenê û fişenê ganî pê mendîlêkî rîyê xo bigêrê. Bi taybetî ganî kokimî, nêweşê qelbî û cigerî û kesê ke sîstemê bedenê înan qels ê kategorîyê rîskî de yê. Coka ganî xo nê esasan ser o bipawê. Çunke na neweşîye sey serdgirewtişî xo mojnena. Naye ra kesê ke kixenê, fişenê, adirê înan zêde yo û tengîya nefesî ancenê ganî şorê doktorî û dormeyê xo de zaf temas nêkerê.
Berhemê ke hêz danê bedenî
Berhemê ke hêz danê sîstemê pawitişî yê bedenî nê yê;
Şit, pendîr, mast, hak, masê, ciger
Îsot, lîmon, poratakal, sa, kîvî, gizêr, îspenax, gulkelem, kelem (Pêro ganî baş bêrê şitene)
Werdişê zereyê gozan, vamî zî girîng o.''
